අතීතයේ දී පවා වරින්වර අප රටට පැමිණි විජාතික බලවේග අන්කවරදාටත්වඩා අද වෙනස් ස්වරූපයකින් පැමිණ තිබෙන බවත්, මෙම තීරණාත්මක අවස්ථාවේ ජනාධිපති මහින්ද රාජපක්ෂ මහතා ජයග්‍රහණය කරවීමට සියලුම වැඩකරන ජනතාවගෙන් ඉල්ලා සිටින බවත් රජයේ ලිපිකරු සේවා සංගමය පවසයි.ත්‍රස්තවාදය පරාජය කිරීමේ කාර්යයේ අයිතිය බෙදා ගන්නට අද කවුරු උරුමකම්කීවද එය අවසන් වූයේ ජනාධිපති මහින්ද රාජපක්ෂ මහතාගේ පරිණත ඍජු නායකත්වය නිසා යැයි ද එම සංගමය කියා සිටියි.එහි දී වැඩකරන ජනතාව ඇතුළු ගොවි කම්කරු ජනතාව සියලු දුක් පීඩා ඉවසමින් විශාල සහයෝගයක් ජනාධිපතිවරයාට ලබාදුන් බව ද සංගමය පෙන්වා දෙයි.දැන් අවශ්‍යව ඇත්තේ රට වේගවත් සංවර්ධනයක් කරාගෙන ගොස් පොදු මහජනතාවට සහන සලසමින් යුද්ධයෙන් පීඩාවිදි ජනතාව හා ඉන් අසරණ වූ රණවිරු පවුල්වල දුක්ගිනි නිවීම යැයි ද සඳහන් කරයි.ඉදිරි ජනාධිපතිවරණයේ දී මහින්ද රාජපක්ෂ මහතා දෙවැනි වරටත් මෙරට ජනාධිපතිවරයා ලෙස පත් කර ගැනීමට ජනතාව බලාසිටින්නේ යුද්ධය ගැන කතා කරමින් උදම් ඇනීමට නොව එක් රටක ලාංකීය පුරවැසියන් ලෙස ජීවත්වීමට සහ එහි ප්‍රතිලාභ අනාගත පරපුරට උදාකර දීමට බව ද රජයේ ලිපිකරු සේවා සංගමය අවධාරණය කරයි.